钦定古今图书集成/明伦汇编/氏族典/第041卷 > 《四川总志》 > 施邦曜
## 钦定古今图书集成/明伦汇编/氏族典/第041卷 > 《四川总志》 > 施邦曜

按《明外史施邦曜传》：“曜字尔韬，馀姚人。万历四十一
年进士。不乐为吏，改顺天武学教授。历国子博士、工
部营缮主事。进员外郎，迁屯田郎中，稍迁漳州知府，
为福建副使、左参政，四川按察使，福建左布政使。所
至洁己爱民，声籍甚。历两京光禄寺卿，改通政司少
詹事。黄道周谪官诏狱，国子生涂仲吉上书讼之，邦”
曜不为封进，而大署其副封曰：“书不必上，论不可不
存。”仲吉劾邦曜阻抑言路，邦曜遂以副封上。帝见其
署语，怒，夺职归。逾年，言官交荐，起南京通政使。陛见，
出都三日，命中使召还，曰：“南京无事，留此为朕效力。”
吏部推为刑部侍郎。帝曰：“邦曜清执，可左副都御史。”
时崇祯十六年十二月也。贼薄近郊，城陷，急趋长安
门。闻帝崩，恸哭，即解带自缢。其仆趋救，稍苏，厉声曰：
“若辈不知大义，毋误我！”乃命家人市信石，杂烧酒中，
服之，血迸裂而卒。顺治初，谥《忠愍》。